b"\n_START_ARTICLE_\nCasa Juli\xc3\xa0 (Cadaqu\xc3\xa9s)\n_START_SECTION_\nDescripci\xc3\xb3\n_START_PARAGRAPH_\nSituada al sud-oest del nucli urb\xc3\xa0 de la poblaci\xc3\xb3 de Cadaqu\xc3\xa9s, al final del carrer Verge de Montserrat, el qual no t\xc3\xa9 sortida._NEWLINE_Edifici de planta pentagonal irregular, format per una sola planta baixa, amb la coberta de teula \xc3\xa0rab a cinc vessants, adaptada a la seva planta. Presenta un alt basament o s\xc3\xb2col de llosa de pissarra vista, refer\xc3\xa8ncia a l'arquitectura popular de la zona. La distribuci\xc3\xb3 \xc3\xa9s oberta, amb un porxo perimetral exterior. Presenta \xc3\xa0mplies obertures rectangulars que ocupen tota l'al\xc3\xa7ada de les fa\xc3\xa7anes, amb espais destinats a terrassa amb barana molt transparent. L'interior s'organitza en espais radials de dimensions diverses a l'entorn del rebedor. Pel seu volum i llenguatge, i per l'estructuraci\xc3\xb3 horitzontal, l'edifici s'integra perfectament en el paisatge circumdant._NEWLINE_La resta de la construcci\xc3\xb3 es troba arrebossada i pintada de color blanc.\n_START_SECTION_\nHist\xc3\xb2ria\n_START_PARAGRAPH_\nFederico Correa i Alfonso Mil\xc3\xa0 formen part d'aquella generaci\xc3\xb3, situada entre les grans figures del Moviment Modern a Catalunya. La seva obra \xc3\xa9s un reflex de com han interpretat l'her\xc3\xa8ncia arquitect\xc3\xb2nica dels grans mestres de l'arquitectura catalana amb els quals varen estar en contacte i, per tant, ens d\xc3\xb3na una idea de com s'ha produ\xc3\xaft l'evoluci\xc3\xb3 de l'arquitectura catalana fins als nostres dies. De la seva traject\xc3\xb2ria professional com arquitectes, destaquen edificis com la Torre Atalaya, la reforma de la Pla\xc3\xa7a Reial o l'Estadi Ol\xc3\xadmpic de Barcelona, per\xc3\xb2 tamb\xc3\xa9 s'ha de destacar la seva vessant d'interioristes, amb projectes com el restaurant Flash-Flash, el restaurant Il Giardinetto o les botigues Furest de Barcelona, tots ells punts de refer\xc3\xa8ncia a la hist\xc3\xb2ria de l'interiorisme catal\xc3\xa0."